b'\n_START_ARTICLE_\nGeneve\n_START_SECTION_\nSijainti ja ilmasto\n_START_PARAGRAPH_\nGeneve sijaitsee Genevenj\xc3\xa4rven lounaisrannalla, Rh\xc3\xb4nen joenniskassa, Ranskan rajan tuntumassa. Se sijaitsee vuoristojen ymp\xc3\xa4r\xc3\xb6im\xc3\xa4ss\xc3\xa4 laaksossa, mist\xc3\xa4 on pystynyt hyvin vartioimaan sveitsil\xc3\xa4isi\xc3\xa4 solia Alppien ja Juravuoriston v\xc3\xa4lill\xc3\xa4 ja teit\xc3\xa4 Alppien l\xc3\xa4pi Italiaan._NEWLINE_Geneven ilmastoon vaikuttavat sek\xc3\xa4 Genevenj\xc3\xa4rvi ett\xc3\xa4 kaupunkia ymp\xc3\xa4r\xc3\xb6iv\xc3\xa4t vuoristot. J\xc3\xa4rvi leudontaa ilmastoa, ja Juravuoret vaikuttavat sateiden p\xc3\xa4\xc3\xa4syyn. Tammikuun keskil\xc3\xa4mp\xc3\xb6tila on noin 0 astetta ja hein\xc3\xa4kuun noin 18 astetta. Vuosittainen sadanta on keskim\xc3\xa4\xc3\xa4rin 930 millimetri\xc3\xa4.\n_START_SECTION_\nKaupunkikuva\n_START_PARAGRAPH_\nGeneven kaupunkialueen halkaisevat j\xc3\xa4rvilaakso ja Rh\xc3\xb4nejoki. Sen kaupunkikuva noudattelee vanhojen eurooppalaisten kaupunkien klassista kaavaa: alkuper\xc3\xa4isen keskustan ymp\xc3\xa4rille on kasvanut kaupunginosav\xc3\xb6it\xc3\xa4._NEWLINE_Rh\xc3\xb4nen etel\xc3\xa4isell\xc3\xa4 rannalla on vanhakaupunki. Sen tyypilliset keskiaikaiset tai renessanssiaikaiset rakennukset ovat kapeiden katujen varrella. Vanhankaupungin kukkulan juurella on ostoskeskittym\xc3\xa4 ja vanhan linnoituksen paikalla on 1800-luvulla rakennettu esikaupunkialue. Vanhankaupungin lounaispuolella sijaitsee yliopistokaupunginosa, Plainpalais. Rh\xc3\xb4nen pohjoisella rannalla on monia suuria hotelleja ja siit\xc3\xa4 edelleen pohjoiseen monien kansainv\xc3\xa4listen j\xc3\xa4rjest\xc3\xb6jen p\xc3\xa4\xc3\xa4majat._NEWLINE_Geneven n\xc3\xa4kyvin maamerkki on Jet d\xe2\x80\x99eau, vesisuihku Genevenj\xc3\xa4rvess\xc3\xa4. 140 metri\xc3\xa4 korkea suihku n\xc3\xa4kyy koko kaupungissa.\n_START_SECTION_\nHistoria\n_START_PARAGRAPH_\nGeneve oli kelttien asuttama ennen joutumistaan Rooman valtaan. Latinankielinen nimi \xe2\x80\x9dGenua\xe2\x80\x9d mainitaan ensimm\xc3\xa4isen kerran Julius Caesarin gallialaissodista kertovassa kirjassa. Rooman valloituksen j\xc3\xa4lkeen kaupunki kuului Rooman Provincia Romana (Gallia Narbonensis) -provinssiin. 800-luvulla Genevest\xc3\xa4 tuli Burgundin p\xc3\xa4\xc3\xa4kaupunki. Vaikka burgundit, frankit ja Pyh\xc3\xa4 saksalais-roomalainen keisarikunta taistelivat alueesta, Geneve oli p\xc3\xa4\xc3\xa4asiassa omien piispojensa hallitsema. Jean Calvinin reformaation yhteydess\xc3\xa4 Genevest\xc3\xa4 tuli tasavalta._NEWLINE_Uskonpuhdistajien vaikutuksesta Geneve\xc3\xa4 on kutsuttu protestanttien Roomaksi; 1500-luvulla kaupunki oli kalvinismin keskus ja Pyh\xc3\xa4n Pietarin kirkko (Temple de Saint-Pierre) Calvinin kotikirkko._NEWLINE_Yksi t\xc3\xa4rkeimmist\xc3\xa4 tapauksista Geneven historiassa on Escalade, Savoijin viimeinen yritys vallata Geneve. Hy\xc3\xb6kk\xc3\xa4ys tapahtui y\xc3\xb6ll\xc3\xa4 11.\xe2\x80\x9312. joulukuuta 1602. Voittoa juhlitaan edelleen tuonaikaisilla asuilla, hevosin ja tykein varustetuilla paraateilla ja n\xc3\xa4yt\xc3\xb6ksill\xc3\xa4 Geneven vanhassakaupungissa (F\xc3\xaate de l\xe2\x80\x99Escalade)._NEWLINE_Nykyisen Geneve on samannimisen kantonin (virallisesti: Geneven tasavalta ja kantoni; R\xc3\xa9publique et Canton de Gen\xc3\xa8ve) p\xc3\xa4\xc3\xa4kaupunki vuodesta 1815 l\xc3\xa4htien, vapauduttuaan Napoleonin vallasta.\n_START_SECTION_\nHallinto\n_START_PARAGRAPH_\nGeneven kaupungin toimeenpaneva taho on hallintoneuvosto ja lakias\xc3\xa4\xc3\xa4t\xc3\xa4v\xc3\xa4 taho kaupungin parlamentti. Hallintoneuvostossa on viisi nelj\xc3\xa4n vuoden v\xc3\xa4lein valittavaa j\xc3\xa4sent\xc3\xa4, kun taas parlamentissa on 80 nelj\xc3\xa4n vuoden valittavaa j\xc3\xa4sent\xc3\xa4. Parlamentti tekee s\xc3\xa4\xc3\xa4d\xc3\xb6kset, joita sitten hallintoneuvosto ja muu hallintokoneisto toimeenpanee. Hallintoneuvoston puheenjohtaja toimii my\xc3\xb6s kaupungin pormestarina._NEWLINE_Virkakaudella 2017\xe2\x80\x932018 hallintoneuvoston puheenjohtajana ja Geneven pormestarina toimii R\xc3\xa9my Pagani. Parlamentin j\xc3\xa4senet eiv\xc3\xa4t ole ammattipoliitikkoja, mutta he saavat palkkion osallistumisestaan.\n_START_SECTION_\nLiikenne\n_START_PARAGRAPH_\nGeneven ja koko kantonin julkisesta liikenteest\xc3\xa4 vastaa suurimmalta osin kantonin omistama Transports publics genevois (TPG) -yhti\xc3\xb6. Geneven kansainv\xc3\xa4linen lentoasema on Sveitsin toiseksi vilkkain lentoasema. Geneven p\xc3\xa4\xc3\xa4rautatieasemalta, Gare de Cornavin\xe2\x80\x99n asemalta on kattavat yhteydet sek\xc3\xa4 Sveitsin muihin osiin ett\xc3\xa4 naapurimaihin. Genevest\xc3\xa4 l\xc3\xa4htee moottoritie kolmeen suuntaan: Autobahn A1 koilliseen Lausanneen, kaakkoon (Annecy/Chamonix) ja l\xc3\xa4nteen (Lyon/M\xc3\xa2con).\n_START_SECTION_\nV\xc3\xa4est\xc3\xb6\n_START_PARAGRAPH_\nKaupungissa oli joulukuussa 2017 yhteens\xc3\xa4 200\xc2\xa0485 vakinaista asukasta, joista noin 48 prosenttia oli ulkomaalaisia. Osuus on maan suurimpia.\n_START_SECTION_\nKulttuuri\n_START_PARAGRAPH_\nGeneve on tunnettu eurooppalainen klassisen musiikin keskus. Orchestre de la Suisse Romande konsertoi s\xc3\xa4\xc3\xa4nn\xc3\xb6llisesti Victoria Hallissa. Grand Th\xc3\xa9\xc3\xa2tre de Gen\xc3\xa8ve on kaupungin oopperatalo. Kaupungissa on my\xc3\xb6s monia teattereita. B\xc3\xa2timent des Forces motrices (BFM) on teatteri- ja konserttitila, joka on rakennettu k\xc3\xa4yt\xc3\xb6st\xc3\xa4 poistetun voimalaitoksen tiloihin._NEWLINE_Geneven tunnetuimpia museoita ovat luonnonhistoriallinen museo, Mus\xc3\xa9e d\xe2\x80\x99art et d\xe2\x80\x99histoire, modernin ja nykytaiteen museo, Kansainv\xc3\xa4linen Punaisen Ristin ja Punaisen Puolikuun museo ja Ariana-museo._NEWLINE_Geneven merkitt\xc3\xa4vin tapahtuma on F\xc3\xaates de Gen\xc3\xa8ve, joka pidet\xc3\xa4\xc3\xa4n vuosittain elokuun kahden ensimm\xc3\xa4isen viikon aikana. Sen aikana on monenlaista tapahtumaa sek\xc3\xa4 ulko- ett\xc3\xa4 sis\xc3\xa4tiloissa.'